Nemzeti Színház Igazgatósága

 Pest

Mélyen Tisztelt Igazgatóság!

 Csongor és Tünde című mesejátékomon négy évig dolgoztam, s 1830-ban fejeztem be. Saját életem útkeresésének legbensőbb problémáit tükrözi, melyet azonban a romantikus embereszmény kitágításának, a boldogságra predesztinált ember önkeresésének témája miatt emberiségkölteménynek is neveznek. A Gyergyai Albert által ránk maradt széphistóriát tekintettem forrásnak, de művem egyúttal magába foglalja Shakespeare Szent Iván-éji álmának többszintes exponálását, és a romantikus mesevilág minden motívumát.

A népmesei és széphistóriai tárgy keretein és tematikáján belül a kort átfedő szellemi-és stílusáramlat főbb alapkérdéseit is tükrözi művem: a személyiség kiteljesedésének távlatait, a boldogság mibenlétét és feltételeit, illetve a romantikus világfájdalomban manifesztálódó időkérdést. Ezen létkérdések felkeresője az ifjú Csongor, aki a boldogságot egész életében kereste, átélni és megtapintani azonban még nem tudta. A tér-idő kozmikus végtelenítése, és a mesei világ eszményeinek feltárása a kert toposz önmagába visszatérésével és a cselekménymenet lezajlásával kinyilvánítható: a virágzó édeni kert elvadult, burjánzó területté avul, visszafordul önmagába, mint az idő, amelynek körkörössége estétől éjfélig tart. A három út és a három alak, a tudásban elsiváruló felvilágosodás racionalizmusát hirdető Tudós, a pénz mindenhatóságát valló Kalmár és a hatalomittas, Napóleon-eszményt idéző Fejedelem a polgári világ lehetséges választási lehetőségeit és a kiteljesedést allegorizálja.

 A boldogságeszmény megragadása örök érvényűvé, a szabadság létbeli megtalálása alapprincípiummá olvad a költeményben, aktualitása így válik egyértelművé. Mi adhat értelmet a földi létnek? Mit kell a földön keresni? A három út közül melyik a helyes ösvény? Ezek a kérdések minden század gyermekében felmerülnek élete során, a probléma az egész emberiséget öleli fel. A hűséges és állhatatos szerelmes megtalálása és próbára tétele adja a boldogság magját, az eszmények és a valóság összeütközése alkotja a darab konfliktusának csíráját, s egyúttal összefogja a mű motívumvilágát. Csongor alakja a befogadóra kivetítve: az ember felismerő gesztusa, hogy fel kell adni „kór eszének álmait”, a vágyakat emberivé kell travesztálnia és a megelégedés örömeit kell felélnie. Boldogsága így érhető el. Hiszen az eszményi szerelem a valóságban megjelenítve csupán hamis szenvelgés, a realitástól elrugaszkodott évődés. Balga és Ilma alakjával így ellenpontoztam az eszményített Tünde és Csongor szerelmét: ők a valóság boldogságát, pillanatait a jelenben élve fogják meg, de az ő „jóllakottság boldogságukat” semmivel se rendeltem alá a tündéri alakok szenvedélyének. Ezt a kétszintes ellensúlyozást a mesejáték álomvilágában két szinten jelenítettem meg: ”Míg te égen, csillagon Össze vissza nyargalóztál, Addig én a kordélyomon Jöttem itt a vert uton”. A sorspárhuzamokkal még didaktikusabban hangsúlyoztam az idealizmus és a gyakorlatiasság elveit magáénak valló szereplők egymásrautaltságát, egymás szükségszerű kiegészítését.

A szereplők erősen karakterizáltak, egymásnak sorspárhuzamai vagy éppen ellentétjei, így a szereposztásban a személyiségjegyekre kell a fő hangsúlyt fektetni. Két valóban eltérő karakterű színész hitelesebben mutatja az ellentétezést a színpadon is. A darab romantikus hangulatát a szereplők attitűdje, kisugárzása is érzékeltesse, Tünde egész megjelenésében legyen valami tündéri, Csongor egész lényét határozza meg földi halandósága, Mirígy alakját lengje körül a rossz szellem, a sötét ártó szándék. A színpadkép meghatározó eleme a kert közepén álló almafa, életfa legyen, mely a három világot összeköti. A napszakok váltakozását a különböző, annak színeit jelképező világítás mutassa, a mágikus kút megjelenése pedig legyen a darab egyik katartikus pillanata, melyben a kútba nézés gesztusa, a kút mélysége is jelentőséget kap. A szereplők alakváltó képességét különféle trükkökkel, esetleg árnyjátékkal lehetne érzékletesebbé tenni.

A tündéri, könnyed eszményvilág és a kézzelfogható valóság egymásba forradása bizonytalanságot okozhat, a káprázat, a csalóka látfény a saját képzelet fogságot jelentő erejét jeleníti meg. Mi mindannyian ennek a világnak a rabjai vagyunk. A boldogságot nem másutt más térben és időben kell keresnünk, hanem önmagunkban. Ahogy a Földi mennyben is fogalmaztam: „mennyet kell a földön is keresni”. Mindezt az élet szépségeinek és torz mivoltának tudomásulvételével és az eszményeink megőrzésével kell elérnünk, az adott boldogságot az egészre kivetítve kell értékelnünk. Két ember kapcsolata, a szerelem, az egymásratalálás mégsem válasz a világra, csupán menedék a világ elől, a világ elviselhetőségének lehetősége. Így szól didaktikus segítő szándékkal művem a 21. századnak is minden emberéhez, mindenkihez, aki ebben a rohanó és vágyakat hajszoló világban él.

 Nemes munkálkodásukhoz további sok sikert kívánva:

Kelt 1838. március 20-án

 Vörösmarty Mihály